අමෙරිකා එක්සත් ජනපදයේ සිට මෙරටට පැමිණි කෝටිපති ව්‍යාපාරිකයකු සතු ඉතා උසස් වර්ගයේ පරිගණක කැමරා හා ලැප්ටොප් ඇතුළු ලක්‍ෂ 12 1/2 ක් වටිනා තාක්‍ෂණ උපකරණ සොරාගත් අයෙකු එම සොරකමෙන් පැය 24ක් යාමට මත්තෙන් අත්අඩංගුවට ගැනීමට නාවලපිටිය පොලිසිය සමත්විය.නාවලපිටිය නගර සීමාවේ උපන් 29 හැවිරිදි තරුණ ව්‍යාපාරිකයකු වන පැමිණිලිකරු අමෙරිකාවේ පුරවැසිභාවය ලද පුද්ගලයකු වන අතර ඉදිකිරීම් සම්බන්ධ ව්‍යාපාර කටයුත්තක් සඳහා ලංකාවට පැමිණි අවස්ථාවේ නාවලපිටිය නිවසේදී මෙම මංකොල්ල කෑමට හසුව තිබේ.මෙම සිද්ධියෙන් පසු එම ව්‍යාපාරිකයා පොලිසියට පැමිණිලි කොට ඇති අතර ඒ අනුව නාවලපිටිය පොලිස් ස්ථානාධිපති උදය වික්‍රමසේකර මහතා සකස් කළ සැලසුමකට අනුව ක්‍රියාත්මක වූ පොලිස් කණ්ඩායම සොරකම් කරනලද තාක්‍ෂණ උපකරණ සමඟ සැකකරු කොටු කර ගැනීමට සමත්ව තිබේ.මෙසේ සොරාගන්නා ලද උපකරණ අතර එකක් ලක්‍ෂ 3 1/2 ක් වටිනා ඇපල් වර්ගයේ ලැප්ටොප් දෙකක්, තාක්‍ෂණයෙන් උසස් වීඩියෝ කැමරාවක්, ඩිජිටල් කැමරාවක්, ඇපල් වර්ගයේ ජංගම දුරකථන හා සෝනි වර්ගයේ කැමරා ආදිය වේ.මෙම ව්‍යාපාරිකයාගෙන් සොරාගන්නා ලද උපකරණ අතර තිබූ එකක් රුපියල් 15,000ක් පමණ වටිනා ඔර්ලෝසු තුනක් ගඟට විසිකර දැමූ බවද සැකකරු පවසා තිබේ.රුපියල් ලක්‍ෂ 12 1/2 කට වඩා වටිනා මෙම උපකරණ සැකකරු විසින් රුපියල් තිස්දහසකට (30,000) අලෙවි කිරීමට සූදානම්ව සිට ඇති අතර, මේවාහි වටිනාකම නොදත් මොහු ඒවාට හානිකර තිබූ බවද පරීක්‍ෂණ පවත්වන පොලිස් කණ්ඩායම අනාවරණය කරගෙන තිබේ.